1.2

Ezért az EGSZB: a) megjegyzi, hogy intelligens szabályozásra mérettől függetlenül minden vállalkozás számára szükség van ugyan, a bürokrácia azonban aránytalan következményekkel jár a kisvállalatokra, különösen a mikrovállalkozásokra; b) emlékezteti valamennyi európai bizottsági szolgálatot, hogy a kkv-teszt a hatásvizsgálatok szerves részét képezi. Arra kéri az európai jogalkotókat, hogy a hatásvizsgálatok előkészítésekor és a jogszabályok kidolgozásakor vegyék figyelembe a kkv-k csoportján belül a kis- és mikrovállalkozások speciális jellemzőit; c) üdvözli a REFIT programot, amely feltérképezi majd, hogy a kkv-k milyen akadályokkal, illetve nem hatékony intézkedésekkel szembesülnek. A programnak arra kell szolgálnia, hogy kiderüljön, illetve javaslatokat lehessen tenni arról, hogy milyen jelenlegi, a céloknak már nem megfelelő szabályozásokat kell hatályon kívül helyezni, és milyen már létező jogszabályokat lehet konszolidálni. Azt javasoljuk, hogy az Európai Bizottság mielőbb végezzen új állapotfelméréseket, és kezelje kiemelten azokat a jogszabályokat, amelyek a „TOP 10” konzultáció tanúsága szerint a legtöbb terhet jelentik, és amelyeket a közlemény is kiemelten vizsgál a mikrovállalkozások szempontjából; d) rámutat a program egyik elvére, amely szerint a hatásvizsgálatokat felhasználóbarátabbá teszik azzal, hogy szabványűrlapot alkalmaznak és egy átlátható összegzést mellékelnek hozzájuk a mikrovállalkozásokkal kapcsolatos legfontosabb kérdésekről, köztük a végrehajtási költségekről; e) támogatja, hogy hosszabb távon létrehozzanak egy egységes, független értékelési testületet, amely valamennyi uniós intézménynek dolgozna. Ennek az értékelési testületnek külső szakértőket is be kellene vonnia az értékelésekbe, hogy az európai bizottsági javaslatok egy további vizsgálaton is átessenek. Ez garantálná, hogy a különböző felmerülő koncepciókat megfelelően megértsék; f) egyetért azzal, hogy a mikrovállalatok ne kapjanak általános mentesítést, hanem a jogalkotási javaslatok kapcsán eseti alapú megközelítést alkalmazzanak, alapos hatásvizsgálatokra támaszkodva; g) emlékezteti az Európai Bizottságot, hogy részletesen ismertetnie kellene, hogy a konzultációk eredményeként milyen változtatásokat eszközölt és milyen indokkal; h) véleménye szerint az Európai Bizottságnak folyamatosan nyomon kellene követnie a kkv-eredménytáblát, melyet a kkv-kat képviselő szervezetekkel szorosan együttműködve egy központi koordinációs szolgálat állít össze; i) új programot szorgalmaz a felesleges szabályozási terhek csökkentésére, illetve annak biztosítására, hogy az intelligens szabályozás nem mentesíti a vállalkozásokat a munkavédelmi szabályozás, a férfiak és nők egyenlőségével kapcsolatos normák és a környezetvédelmi normák alól. Ezért határozottan kéri, hogy adjanak egy 2020-ig tartó új megbízást a Stoiber-csoportnak, amely – a kkv-szervezetekkel együttműködve – áttekinti és végrehajtja majd a kimondottan a mikro- és kisvállalkozásokkal kapcsolatos intézkedéseket; j) arra kéri a Tanácsot és az Európai Parlamentet, hogy az uniós jogszabályokkal kapcsolatos politikai döntések során ők is korlátozzák a vállalatokra nehezedő adminisztratív terheket; k) azt javasolja, hogy a túlszabályozás elkerülése érdekében a tagállamok osszák meg egymással az intelligens szabályozás terén bevált gyakorlataikat.